**การเขียนข้อเสนอแนะ**

ในการทำวิจัยหรือวิทยานิพนธ์ทุกครั้งนั้นผู้วิจัยจำเป็นต้องมีข้อเสนอแนะประกอบด้วยเสมอ โดยมักจะนำเสนออยู่ในบทที่ 5 ร่วมกับหัวข้อการอภิปรายผลการวิจัย ทั้งนี้การเขียนข้อเสนอแนะการวิจัยจะมุ่งเสนอในประเด็นหลัก 2 ประเด็น ได้แก่ ข้อเสนอแนะในการนำผลการวิจัยไปใช้ และข้อเสนอแนะในการทำวิจัยครั้งต่อไป ซึ่งข้อเสนอแนะการวิจัยยังเป็นการบอกผู้อ่านว่า ยังมีคำถามหรือขาดประเด็นใดที่ควรศึกษาต่อไปในอนาคต รวมถึงเป็นการเสนอเพื่อแก้ไขข้อจำกัดที่เกิดขึ้นในการวิจัยครั้งนี้

ข้อเสนอแนะทั้ง 2 ประเด็นควรให้ความสำคัญกับการเขียนนำเสนอที่ยึดหลักดังต่อไปนี้

1. ข้อเสนอแนะควรอยู่บนพื้นฐานที่ได้มาจากผลการวิจัย มิใช่ข้อคิดเห็นที่คิดเอาเองของผู้วิจัย
2. ข้อเสนอแนะควรมีความเป็นไปได้ในเชิงทฤษฎีและเชิงปฏิบัติ และสามารถนำไปปฏิบัติได้ภายในขอบเขตของความสามารถ เงิน และเวลา
3. ผู้วิจัยควรนำเสนอข้อเสนอแนะอย่างมีเหตุผล โดยควรให้เหตุผลหรือประโยชน์ว่า เหตุใดจึงควรปฏิบัติตามที่แนะนำ
4. ข้อเสนอแนะควรเป็นเรื่องใหม่ ไม่ใช่เรื่องที่รู้ๆกันอยู่เดิมแล้ว
5. ข้อเสนอแนะควรใช้ภาษาที่กระชับ เข้าใจง่าย ไม่ก่อให้เกิดความสับสนในการตีความ

หลักการเขียนข้อเสนอแนะในการนำผลการวิจัยไปใช้

เป็นการเขียนเสนอแนะให้ผู้อ่านหรือผู้ที่เกี่ยวข้องทราบถึงผลประโยชน์จากการวิจัยและจะใช้ให้เกิดประโยชน์อย่างไร นำไปใช้งานหรือต่อยอดอย่างไรได้บ้าง โดยต้องระบุให้ชัดเจนถึงรายละเอียดที่จะสามารถนำไปใช้ได้ทันที และยังควรระบุว่า ผลการวิจัยนี้จะเป็นประโยชน์ต่อบุคคล องค์กร หรือเหมาะสมเป็นนโยบายแก่กลุ่มเป้าหมายใด นอกจากนี้กรณีที่ต้องนำผลการวิจัยไปประยุกต์ใช้หรือต้องนำไปใช้ทั้งกระบวนการ ผู้วิจัยจึงควรระบุด้วยว่า การนำผลการวิจัยไปใช้จำเป็นต้องใช้ทั้งกระบวนการ หากนำไปใช้เพียงส่วนหนึ่งส่วนใด อาจไม่ให้ผลตามที่ได้ค้นพบ

หลักการเขียนข้อเสนอแนะในการทำวิจัยครั้งต่อไป

เป็นการเขียนข้อเสนอแนะให้ผู้อ่านหรือผู้ที่เกี่ยวข้องมองเห็นถึงข้อบกพร่องจากการวิจัยหรือจากข้อค้นพบที่ผู้วิจัยไม่สามารถให้หลักฐานที่สมบูรณ์น่าเชื่อถือจากการวิจัยของตน เนื่องจากการออกแบบวิจัยมิได้ออกแบบเพื่อตอบคำถามนั้น แต่มีแนวโน้มจากผลการวิจัยที่ชวนเชื่อได้ว่า การออกแบบวิจัยและการศึกษาตัวแปรที่เสนอแนะเพิ่มเติมจะทำให้แนวโน้มที่อาจเป็นไปได้ที่พบจากการวิจัยครั้งนี้มีความชัดเจนขึ้น ไม่ว่าจะเป็นการเสนอแนะให้ใช้ประชากรกลุ่มอื่นหรือตัวแปรอิสระอื่นหรือเสนอวิธีการวิจัยใหม่ๆสำหรับงานวิจัยครั้งต่อไป เพื่อเสริมความเข้าใจในส่วนที่ยังไม่สามารถอธิบายได้ชัดเจน ช่วยให้การวิจัยมีความสมบูรณ์ยิ่งขึ้น

นอกจากนี้ข้อเสนอแนะประเภทนี้ถือเป็นการเสนอเพื่อต่อยอดการ อาจเป็นการวิจัยในเรื่องที่เกี่ยวข้องสัมพันธ์กับเรื่องที่นักวิจัยทำ อาจเป็นการวิจัยเพิ่มเติม เป็นการวิจัยตัวแปรบางตัวที่ยังไม่ได้นำมาวิจัย หรืออาจเป็นการบูรณาการงานวิจัยที่ใกล้เคียงกันเข้ามาเป็นงานวิจัยเดียวกัน

ทั้งนี้ข้อเสนอแนะยังควรบ่งบอกให้ทราบว่า ในการวิจัยครั้งนี้มีปัญหาเกี่ยวกับเรื่องใด ควรดำเนินการอย่างไรจากหลักฐานหรือข้อค้นพบในครั้งนี้ ระบุผู้อ่านได้ทราบถึงวิธีการขจัดปัญหาหรือลดปัญหาที่จะเกิดให้น้อยที่สุด

อย่างไรก็ตามผู้วิจัยควรระวังที่จะนำเสนอประเด็นที่งานวิจัยนี้ทำได้ อันจะทำให้ผู้อ่านสงสัยว่า ถ้าเป็นเช่นนั้นเหตุใดผู้วิจัยจึงไม่ทำเสียแต่แรกในงานนี้ สะท้อนว่า ผู้วิจัยไม่ได้ศึกษาโดยละเอียด ทั้งนี้ข้อเสนอแนะสำหรับการวิจัยครั้งต่อไป ไม่จำเป็นต้องมีจำนวนหลายข้อ แต่ควรให้ความสำคัญกับประเด็นที่สำคัญจริงๆเท่านั้น

**ตัวอย่างการเขียนข้อเสนอแนะ**

งานวิจัยเรื่อง “แนวทางการพัฒนาและส่งเสริมการท่องเที่ยวเพื่อสะท้อนอัตลักษณ์ตลาดน้ำบางน้ำผึ้ง จังหวัดสมุทรปราการ” โดยอาจารย์มธุรา สวนศรี

ข้อเสนอแนะจากผลการวิจัย

1. การรับรู้อัตลักษณ์ด้านวิถีชีวิตตลาดน้ำบางน้ำผึ้ง ควรอนุรักษ์วิถีชีวิตดั้งเดิมให้โดดเด่น โดยเฉพาะด้านสังคมเกษตรเพื่อพัฒนาพื้นที่ให้เป็นแหล่งท่องเที่ยวเชิงอนุรักษ์ระหว่างสวนเกษตรกับการศึกษาวิถีชีวิตชุมชน เมื่อนักท่องเที่ยวมาเยือนนอกจากได้รับความเพลิดเพลินแล้วยังได้รับความรู้จากการถ่ายทอดวิถีชีวิตของชุมชนบางน้ำผึ้ง การให้นักท่องเที่ยวได้จับจ่ายใช้สอยสินค้าเกษตรที่ปลอดสารพิษ
2. การรับรู้อัตลักษณ์ด้านวัฒนธรรม ประเพณี ตลาดน้ำบางน้ำผึ้ง มีอัตลักษณ์ของชุมชนที่นักท่องเที่ยวประทับใจและอยากกลับมาเที่ยวซ้ำอีก คือ คนในชุมชนอัธยาศัยดี มีมิตรไมตรีจิต มีความเป็นกันเอง ซึ่งตลาดน้ำบางน้ำผึ้งควรรักษาและส่งเสริมอัตลักษณ์ข้อนี้ให้ดำรงอยู่ต่อไป
3. การรับรู้อัตลักษณ์ด้านการจัดการท่องเที่ยว ตลาดน้ำบางน้ำผึ้งควรมีการส่งเสริมการจัดกิจกรรมต่างๆที่หลากหลายที่สร้างความเพลิดเพลิน พักผ่อนหย่อนใจควบคู่กับการศึกษาหาความรู้จากแหล่งท่องเที่ยว เช่น การขี่จักรยานชมธรรมชาติไปพร้อมกับการศึกษาระบบนิเวศ การพักโฮมสเตย์พร้อมกับการเรียนรู้วิถีชีวิตชุมชนริมคลอง การศึกษาเรียนรู้จากปราชญ์ชาวบ้านจากฐานการเรียนรู้ต่างๆ เช่น การทำเกษตรทฤษฎีใหม่ การเพิ่มมูลค่าผลิตภัณฑ์ในท้องถิ่น เป็นต้น นอกจากนี้ควรจัดกิจกรรมรณรงค์และสร้างความตระหนักในเรื่องการอนุรักษทรัพยากรธรรมชาติและสิ่งแวดล้อม เพื่อรักษาสภาพวิถีชีวิตชุมชนให้สมบูรณ์ยั่งยืน
4. ด้านการจัดการสถานที่ นักท่องเที่ยวมีความพอใจตลาดน้ำบางน้ำผึ้ง เพราะเป็นแหล่งท่องเที่ยวซึ่งดำรงไว้ซึ่งเอกลักษณะและวัฒนธรรมท้องถิ่นที่สมควรอนุรักษ์ไว้อย่างยั่งยืน ดังนั้นองค์การบริหารส่วนตำบล ควรกำหนดนโยบายไม่ให้มีสิ่งปลูกสร้างภายในบริเวณชุมชนมากเกินไป และควรปรับปรุงสถานที่ให้มีความเป็นเอกลัษณ์ เช่น บ้านเรือนเก่าๆที่หาดูได้ยาก การจัดให้มีเรือมาจำหน่ายสินค้า เป็นต้น
5. ด้านสิ่งอำนวยความสะดวก ควรเพิ่มจำนวนห้องน้ำให้เพียงพอกับจำนวนนักท่องเที่ยวและความสะอาดของห้องน้ำ ควรมีผู้ดูแลความสะอาดอยู่ประจำห้องน้ำ ควรจัดบริการรถโดยสารรับนักท่องเที่ยวที่ไม่มีรถยนต์ส่วนตัวเข้ามาในตลาด ควรเพิ่มสถานที่จอดรถเพื่อรองรับนักท่องเที่ยวให้เพียงพอและควรเพิ่มที่นั่งในสวนหย่อมที่ร่มรื่น มีศาลาริมน้ำให้นักท่องเที่ยวได้นั่งพักผ่อนหลังจากการจับจ่ายซื้อของ ควรมีแผนที่หรือแผ่นพับประชาสัมพันธ์แหล่งท่องเที่ยวภายในบริเวณตลาดน้ำและแหล่งท่องเที่ยวบริเวณใกล้เคียง
6. ด้านการให้บริการร้านค้าและสินค้า ควรมีการกำหนดและควบคุมคุณภาพสินค้าต่างๆอย่างชัดเจน ให้ผู้ประกอบการแสดงอัตราค่าบริการไว้อย่างเปิดเผย และมีการปรับปรุงผลิตภัณฑ์หรือสินค้าที่มีความโดดเด่น เป็นสินค้าพื้นบ้านที่มีราคาถูก และมีคุณภาพ ควรมีการสาธิตการทำและให้นักท่องเที่ยวร่วมทำด้วย
7. ด้านบุคลากร การมีมัคคุเทศก์หรือเจ้าหน้าที่ให้คำแนะนำและความรู้ในเรื่องสถานที่ท่องเที่ยวยังไม่เพียงพอ องค์การบริหารส่วนตำบล ควรมีการพัฒนาบุคลากรเกี่ยวกับการท่องเที่ยวของชุมชน โดยจัดโครงการอบรมคนในชุมชนให้มีความรู้ในแหล่งท่องเที่ยวของชุมชนตลาดน้ำบางน้ำผึ้ง เช่น โครงการยุวมัคคุเทศก์ โครงการอาสาสมัครนำเที่ยว เป็นต้น

ข้อเสนอแนะเพื่อการวิจัยต่อไป

1. ควรศึกษาพฤติกรรมและความคาดหวังของนักท่องเที่ยวชาวต่างชาติที่มีต่อการบริหารจัดการการท่องเที่ยวของตลาดน้ำบางน้ำผึ้ง
2. ควรศึกษาการใช้สื่อในการประชาสัมพันธ์อัตลักษณ์ของชุมชนตลาดน้ำบางน้ำผึ้ง เพื่อพัฒนาการจัดการท่องเที่ยวอย่างยั่งยืน
3. ควรศึกษาขีดความสามารถในการรองรับการท่องเที่ยวของชุมชนตลาดน้ำบางน้ำผึ้ง ในด้านกายภาพ สังคมและสิ่งแวดล้อม เพื่อการพัฒนาภูมิทัศน์ กำหนดกฎเกณฑ์ที่จะสามารถบริหารจัดการการท่องเที่ยวได้อย่างมีประสิทธิภาพ
4. ควรศึกษาแหล่งท่องเที่ยวรอง ที่มีเส้นทางการท่องเที่ยวที่เชื่อมโยงกับชุมชนตลาดน้ำบางน้ำผึ้ง เพื่อเป็นการสร้างเครือข่ายเพื่อพัฒนาการท่องเที่ยวร่วมกัน

งานวิจัยเรื่อง “ความต้องการของการพัฒนาศักยภาพของชุมชนเพื่อการจัดการการท่องเที่ยวเชิงอนุรักษ์: กรณีศึกษา ตลาดคลองสวนร้อยปี อำเภอบางบ่อ จังหวัดสมุทรปราการ” โดยอาจารย์พัชรินทร์ จึงประวัติ

ข้อเสนอแนะจากผลการวิจัย

1. หน่วยงานที่เกี่ยวข้องในการบริหารจัดการท่องเที่ยว ควรสนับสนุนงบประมาณ เพื่อนำมาปรับปรุงสถานที่และสิ่งอำนวยความสะดวก ได้แก่ การจัดระบบจราจร ติดตั้งป้ายบอกทางเพิ่มเติม การจัดหาที่นั่งพักแก่นักท่องเที่ยวให้เพียงพอ การจัดระบบรักษาความปลอดภัยที่มีประสิทธิภาพ รวมไปถึงการประชาสัมพันธ์แหล่งท่องเที่ยวและกิจกรรมต่างๆที่เกิดขึ้นโดยผ่านสื่อต่างๆในช่องทางที่หลากหลาย เป็นต้น
2. ควรมีหน่วยงานทั้งภาครัฐและเอกขนจัดหลักสูตรฝึกอบรมทั้งในระยะสั้นและระยะยาวให้แก่คนในชุมชนชาวคลองสวน เพื่อให้เกิดการพัฒนาศักยภาพของตนเองจากการเรียนรู้นำมาพัฒนาชุมชนให้เป็นแหล่งท่องเที่ยวอย่างยั่งยืน ได้แก่ อบรมเกี่ยวกับความรู้ด้านการอนุรักษ์แหล่งท่องเที่ยว อบรมการทำอาหาร อบรมการทำบรรจุภัณฑ์เพื่อเพิ่มมูลค่าสินค้า อบรมอาสาสมัครนำเที่ยว อบรมมัคคุเทศก์ อบรมภาษา เป็นต้น
3. ชุมชนควรมีการจัดกิจกรรมที่หลากหลาย และเป็นกิจกรรมสร้างการรับรู้และความเข้าใจในวิถีชีวิตวัฒนธรรมท้องถิ่น และระบบนิเวศแก่คนในชุมชนและนักท่องเที่ยวควรได้เข้าร่วมกิจกรรมการเรียนรู้วิถีชุมชนหรือกิจกรรมประจำวันของชุมชน ซึ่งเป็นการแสดงภูมิปัญญาท้องถิ่นของชุมชน เพื่อสร้างความรู้ความเข้าใจและจิตสำนึกที่ดีเกี่ยวกับการท่องเที่ยว ทั้งนี้ควรจัดกิจกรรมการท่องเที่ยวเชิงอนุรักษ์อย่างต่อเนื่อง
4. ศักยภาพของชุมชนคลองสวนที่มีความชัดเจน คือ การมีส่วนร่วม แต่ทั้งนี้ชุมชนควรสร้างเครือข่ายภาคี ความร่วมมือกับตลาดอื่นๆและหน่วยงานต่างๆ โดยมีองค์การบริหารส่วนตำบลคอยให้ความช่วยเหลือและประสานงานกับหน่วยงานต่างๆ เพื่อการแลกเปลี่ยนเรียนรู้ร่วมกันในการนำข้อคิดเห็นมาดำเนินกิจกรรมพัฒนาศักยภาพให้ยั่งยืนต่อไป

ข้อเสนอแนะเพื่อการวิจัยต่อไป

1. ควรศึกษาพฤติกรรมและความคาดหวังของนักท่องเที่ยวที่มีต่อการบริหารจัดการการท่องเที่ยวของชุมชนตลาดคลองสวนร้อยปี
2. ควรศึกษาการมีส่วนร่วมในการพัฒนาศักยภาพการท่องเที่ยวเชิงอนุรักษ์จากทุกฝ่ายที่เกี่ยวข้อง ไม่ว่าจะเป็นผู้นำชุมชน ผู้ประกอบการร้านค้า หน่วยงานภาครัฐและเอกชน นักท่องเที่ยว ด้วยวิธีการวิจัยเชิงคุณภาพ เพื่อหาข้อมูลเชิงลึกและแนะทางการแก้ไขปัญา อันจะนำไปสู่การแก้ไขปรับปรุงการจัดการการท่องเที่ยวเชิงอนุรักษ์ของตลาดคลองสวน
3. ควรศึกษาความต้องการกิจกรรมการท่องเที่ยวเชิงอนุรักษ์ของนักท่องเที่ยว ที่มาเที่ยวในตลาดคลองสวนร้อยปี เพื่อนำข้อมูลมาปรับปรุงและพัฒนากิจกรรมให้สนองตอบความต้องการของนักท่องเที่ยวได้
4. ควรศึกษาแหล่งท่องเที่ยวรอง ที่มีเส้นทางการท่องเที่ยวที่เชื่อมโยงกับชุมชนตลาดคลองสวน เพื่อเป็นการสร้างเครือข่ายเพื่อพัฒนาการท่องเที่ยวร่วมกัน

งานวิจัยเรื่อง “ความพึงพอใจของนักท่องเที่ยวที่มีต่อแหล่งท่องเที่ยวเพื่อการเรียนรู้ในจังหวัดปทุมธานี” โดยอาจารย์มธุรา สวนศรี และอาจารย์พัชรินทร์ จึงประวัติ

ข้อเสนอแนะจากผลการวิจัย

1. นักท่องเที่ยวที่มาท่องเที่ยวแหล่งท่องเที่ยวเพื่อการเรียนรู้ในจังหวัดปทุมธานี มีความพึงพอใจต่อแหล่งท่องเที่ยวโดยรวมในระดับมาก ดังนั้นในการบริหารจัดการควรรักษามาตรฐานการให้บริการไว้ให้อยู่ในระดับมาก และมากขึ้น โดยมีการพัฒนาการบริหารจัดการพร้อมกันไปทุกด้านอย่างมีระบบและเป็นรูปธรรม
2. ควรมีการประชาสัมพันธ์ข่าวสารข้อมูลของแหล่งท่องเที่ยวเพื่อการเรียนรู้ในจังหวัดปทุมธานีอย่างทั่วถึงและต่อเนื่องทางสื่อต่างๆ อาทิ เว็บไซต์ โทรทัศน์ หนังสือพิมพ์หรือจัดทำเป็นวารสารของแหล่งท่องเที่ยวแต่ละแห่ง
3. ควรมีการฝึกอบรมให้ความรู้แก่บุคลากรผู้ทำหน้าที่ให้บริการ ตลอดจนจัดให้มีการศึกษาดูงาน ฝึกปฏิบัติอย่างจริงจังและต่อเนื่อง มีระบบการควบคุมและประเมินผลเป็นอย่างดี
4. สถานที่รับฝากสิ่งของ ร้านบริการอาหารและเครื่องดื่ม ควรจัดให้มีจำนวนพอเพียง สะอาด ปลอดภัย มีผู้รับผิดชอบดูแลอย่างชัดเจน และมีความเหมาะสมในเชิงภูมิทัศน์ พร้อมทั้งแก้ปัญหาโดยรวดเร็วอย่างจริงจังและเป็นรูปธรรม

ข้อเสนอแนะสำหรับการวิจัยครั้งต่อไป

1. ควรจะศึกษาตัวแปรอื่นๆที่มีผลกระทบต่อการมาท่องเที่ยวแหล่งท่องเที่ยวเพื่อการเรียนรู้ทั้งทางตรงและทางอ้อม เช่น การเดินทาง ค่าใช้จ่ายในการท่องเที่ยว การรับรู้ข่าวสาร เป็นต้น
2. ควรศึกษาความพึงพอใจของนักท่องเที่ยวที่มีต่อแหล่งท่องเที่ยวเพื่อการเรียนรู้ในจังหวัดต่างๆที่คล้ายคลึงกัน เพื่อปรับปรุงคุณภาพแหล่งท่องเที่ยวเพื่อการเรียนรู้ให้ดียิ่งขึ้น